‘Guptas, Hitachi skép terwyl ekonomie kwyn, beurtkrag toeneem’Atul Gupta (Argieffoto) Dit volg ná die onlangse bespiegelinge dat die Japanse maatskappy Hitachi onbehoorlike betalings van miljoene rande aan die ANC gemaak het om ŉ kontrak vir die verskaffing van stoomketels aan Eskom te bekom. Die ANC het boonop onlangse vrae in die parlement rondom Eskom se kontrak met die omstrede Gupta-familie vir die lewering van steenkool ontduik. Volgens dr. Eugene Brink, senior navorser by die Solidariteit Navorsingsinstituut, is dit duidelik dat die ANC korrupte omkoopgeld belangriker ag as ŉ gesonde ekonomie en behoorlike dienslewering aan landsburgers. “Miljoene rande in belastinggeld word in die proses vermors. Daarby ly die ekonomie onder onbetroubare kragvoorsiening en swak dienslewering as gevolg van onbekwame individue wat op ŉ onregmatige wyse kontrakte bekom en buitensporige finansiële voordeel daaruit trek, net om produkte van swak gehalte te lewer,” het Brink gesê. Volgens Solidariteit is hy bekommerd oor die gehalte van die steenkool wat die Guptas aan Eskom lewer. “Indien die gehalte van die steenkool nie voldoende is nie, sal Eskom nie in staat wees om aan die land se kragbehoeftes te voldoen nie en sal beurtkrag weer aan die orde van die dag wees. Uiteindelik sal besighede en nywerhede, en die ekonomie, daaronder ly. Dit het boonop reeds aan die lig gekom dat die stoomketels wat Hitachi aan Eskom gelewer het, substandaard was.” Brink voeg by dat hierdie vorm van “grand” korrupsie al meer voorkom. “President Zuma se kabinetsamestelling word toenemend slegs deur die beskerming van korrupte bedrywighede bepaal. Die omstrede Mosebenzi Zwane is byvoorbeeld, ondanks sy noue bande met die Guptas, steeds as die nuwe minister van minerale hulpbronne aangestel.”